钦定古今图书集成/明伦汇编/官常典/第382卷 > 延笃
## 钦定古今图书集成/明伦汇编/官常典/第382卷 > 延笃

按《汉书》本传：“笃字叔坚，南阳犨人也。少从颍川唐溪
典受《左氏传》，旬日能讽诵之，典深敬焉。又从马融受
业，博通经传及百家之言，能著文章，有名京师。举孝
廉，为平阳侯相。到官，表龚遂之墓，立铭祭祠，擢用其
后于畎亩之间，以师丧弃官奔赴，五府并辟，不就。桓
帝以博士征，拜议郎，与朱穆、边韶共著作东观，稍迁”
侍中。帝数问政事，笃诡辞密对，动依典义。迁左冯翊，
又徙京兆尹。其政用宽仁，忧恤民黎，擢用长者，与参
政事，郡中欢爱，三辅咨嗟焉。先是，陈留边凤为京兆
尹，亦有能名，郡人为之语曰：“前有赵、张三王，后有边、
延二君。”时皇子有疾，下郡县出珍药，而大将军梁冀
遣客赍书诣京兆，并货牛黄。笃发书收客，曰：“大将军
椒房外家，而皇子有疾，必应陈进医方，岂当使客千
里求利乎？”遂杀之。冀惭而不得言。有司承旨欲求其
事，笃以病免归，教授家巷。后遭党事禁锢。永康元年
卒于家。乡里图其形于屈原之庙。